**KISKŐRÖS VÁROS POLGÁRMESTERE**

**ELŐTERJESZTÉS**

(a Képviselő-testület 2022. október 19-i ülésére)

**TÁRGY: A 0560/65 ÉS A 0560/67 HRSZ-Ú INGATLANOK TULAJDONJOG ÁTRUHÁZÁSA ADÁSVÉTEL ÚTJÁN**

Dr. Csvila István Kiskőrös Város Önkormányzata részére felajánlotta megvételre a tulajdonában lévő Kiskőrös, 0560/65 hrsz-on nyilvántartott 6 ha 667 m2 alapterületű, kivett rét és a 0560/67 hrsz-ú 8669 m2 alapterületű kivett rét művelési ágban lévő Natura 2000 országos jelentőségű védett területeket.

A Képviselő-testület a 28/2020. számú határozatával megindította a Kiskőrösi Rónaszéki Fürdő (a továbbiakban: Fürdő) fejlesztésének koncepcionális tervezését. A tervezési feladatok alapja a fürdő fejlesztésével érintett ingatlanok terület felhasználásának, rendezési tervben történő kialakítása. A Fürdő területének bővítésével érintett területek környezetvédelmi, természetvédelmi szempontból kiemelten jelentős területek, a város ökológiai maghálózatának részét képezik. A Kiskunsági Nemzeti Park Igazgatósággal folytatott egyeztető tárgyalások során, ezen területek más céllal történő hasznosítása abban az esetben lehetséges, ha a város természetvédelmi élőhely javító intézkedéseket valósít meg - elsősorban tulajdonában lévő - a fejlesztéssel érintett ingatlanok közelében.

Magyarország helyi önkormányzatairól szóló 2011. évi CLXXXIX. törvény 13. § (1) bekezdés 1. pontja helyben biztosítható közfeladatok közé sorolja a településfejlesztést, 11. pontja a helyi környezet-, és természetvédelmet.

A mező- és erdőgazdasági földek forgalmáról szóló 2013. évi CXXII. törvény 11. § (2) bekezdés c) pontja alapján c) pontja alapján a termőföld tulajdonjogát, a föld fekvése szerint illetékes települési önkormányzat közfoglalkoztatás, szociális földprogram és településfejlesztés céljára, továbbá ha a föld helyi jelentőségű védett természeti területnek minősül, a földnek a természet védelméről szóló törvényben meghatározott védelme céljából szerezheti meg.

Az ingatlanok tulajdonjogának megszerzésével biztosíthatóvá válna a Fürdő fejlesztéséhez előírt élőhely javító intézkedés megvalósítása.

Az önkormányzati vagyonról, a vagyon hasznosításáról szóló 26/2012. (XII.19.) önk. rendelet (a továbbiakban: vagyonrendelet) 18. § (1) bekezdésében foglaltak szerint az önkormányzat visszterhes tulajdonszerzése ingatlan esetében kizárólag a Képviselő-testület döntése alapján lehetséges. A vagyonrendelet 18. § (2) bekezdése alapján az önkormányzati tulajdonszerzést megelőzően a vagyonelem forgalmi értékének meghatározásáról a Polgármesteri Hivatal az általa megjelölt szakértő útján gondoskodik.

Az ingatlanforgalmi szakértő által készített szakvélemény alapján az ingatlanok becsült forgalmi értéke összesen nettó 11.100.000,-Ft, azaz: Tizenegymillió-egyszázezer forint.

Fentiekre tekintettel javaslom, hogy a Képviselő-testület a határozat-tervezetben foglaltak szerint döntsön.

**Kiskőrös, 2022. október 12.**

**Domonyi László s.k.,**

**polgármester**

**HATÁROZAT-TERVEZET**

A Képviselő-testület

1. egyetért azzal, hogy Kiskőrös Város Önkormányzata a Kiskőrösi Rónaszéki Fürdő fejlesztéséhez kapcsolódó természetvédelmi élőhely javító intézkedés megvalósítása érdekében megvásárolja a Kiskőrös, 0560/65 hrsz-on nyilvántartott 6 ha 667 m2 alapterületű, kivett rét és a 0560/67 hrsz-ú 8669 m2 alapterületű kivett rét művelési ágban lévő Natura 2000 országos jelentőségű védett területeket, összesen 11.100.000,-Ft, azaz: Tizenegymillió-egyszázezer forint összegben, a határozat-tervezet mellékletét képező adásvételi szerződésben foglalt feltételekkel.
2. felhatalmazza a polgármestert, a határozat-tervezet mellékletét képező adásvételi szerződés és az ingatlan-nyilvántartásban történő átvezetéshez kapcsolódó jognyilatkozatok aláírására.

**Felelős:** polgármester

**Határidő:** értelemszerűen